གས་མེད་དབང་པོ་ལ་སོགས་པའི་རྗེ་རང་གི་རིགས་ཀྱི་ཅོད་པན་དུ་འཛིན་པའི་སྐྱེས་བུ་དམ་པ་རྣམས་ཀྱིས་མནལ་ལམ་ཚུན་ཆད་དུ་དམ་པའི་ཆོས་ཀྱིས་བདུད་རྩིས་ཚིམ་པར་མཛད་པ་དང་།  ཉམ་ང་བའི་གནས་ལས་སྐྱོབ་པའི་མཚན་མ་ཡང་ཡང་ཤར་བའི་ཚུལ་མཐའ་ཡས་པ་འོང་སྣང་སྟེ།  ཚུལ་དེ་ནི་ལམ་གྱི་རྩ་བ་ཐེག་པ་ཆེན་པོའི་དགེ་བའི་བཤེས་གཉེན་ཚུལ་བཞིན་དུ་བསྟེན་པས།  དམ་པ་དེ་རྣམས་ཀྱིས་ཀྱང་ལེགས་ཉེས་ཀྱི་གནས་སྐབས་གང་དུ་ཡང་འབྲལ་བ་མེད་པར་རྗེས་སུ་བཟུང་བའི་གཏན་ཚིགས་ཡང་དག་པའོ།  ། ཡང་ན་ཚོད་ཕྲ་མོའི་དུས་སུ་མཚན་མོ་འགའ་ཞིག་ལ་ཚེ་འདི་སྐད་ཅིག་ཀྱང་སྡོད་ལོངས་མེད་པར་འཆི་བདག་གི་ཁར་མངོན་དུ་ཕྱོགས་པའི་འཆི་བ་མི་རྟག་པའི་ངང་ཚུལ་ལ་དགོངས་པ་ཡོངས་སུ་གཏད་ཅིང་བསྒོམ་པས་འཆི་བར་ཐག་ཆོད་ནས།  སྐུའི་ཉེ་འཁོར་དུ་གྲྭ་པ་འགའ་ཞིག་གཉིད་ལོག་པ་ལས་བསླངས་ཏེ་ཞལ་ཆེམས་འཇོག་པར་མཛད་པས།  ཕྱི་ཉིན་ཁོ་རང་ཚོས་ཁྱེད་མདངས་མ་གཤེགས་པ་ཨེ་ཡིན་ཟེར་ནས་བཞད་གད་བྱེད་པའང་བྱུང་འདུག་སྟེ།  ཚུལ་དེ་ནི་སྐྱེས་བུ་ཆུང་ངུ་དང་ཐུན་མོང་བའི་ལམ་ལ་དེ་དུས་ནས་མྱོང་བ་ཐོན་པའི་རང་མདངས་ཕྱི་རོལ་ཏུ་ཤར་བའོ།  ། ཡང་དེ་དུས་ཉིད་ནས་ཐུགས་དགོངས་ལ་ད་ལྟའི་དཔལ་འབྱོར་ཕྲན་ཚེགས་ལ་ལྟ་ཅི་སྨོས།  ཁམས་ཀྱི་རྒྱལ་ཕྲན་དང་།  ཉི་འོག་གི་རྒྱལ་པོ་དང་།  འཁོར་ལོས་བསྒྱུར་བའི་རྒྱལ་པོ་དང་།  བརྒྱ་བྱིན་དང་།  ཚངས་པ་ལ་སོགས་པའི་འཁོར་བའི་ཕུན་ཚོགས་མཐའ་དག་ལ་དཔེར་ན་སྦུན་པ་རླུང་ལ་འཕྱར་བ་བཞིན་དུ་སྙིང་པོ་ཅི་ཡང་མི་འདུག་པས་སྐུ་ཚེ་འདིར་རི་སུལ་དབེན་པའི་གནས་སུ་བཞུགས་ནས་སྒྲུབ་པ་རྣམ་པར་དག་པ་མཛད་དེ་རྣལ་འབྱོར་གྱི་དབང་ཕྱུག་མི་ལ་རས་པ་ལྟ་བུ་བྱེད་སྙམ་པ་རྒྱུན་ལྡན་དུ་འབྱུང་ཞིང་།  རི་མཐོན་པོ་དབེན་ཞིང་ཡིད་དུ་འོངས་པ་སྤྱན་ལམ་དུ་ནམ་མཐོང་རེས་ཀྱིས་ད་ལྟ་རང་དེར་བྱོན་ནས་སྒྲུབ་པ་བྱེད་སྙམ་པ་དང་།  ཁྱིམ་པའི་སྐྱེ་བོ་ཕྱུགས་འཚོ་སྐྱོང་དང་།  ཞིང་པ་སོ་ནམ་ཀྱི་ལས་ཀྱིས་བྲེལ་བ་དང་།  རབ་ཏུ་བྱུང་ཡང་ལྟོ་གོས་ཁོ་ནའི་ཆེད་དུ་མི་ཚེ་རིལ་པོ་སྐྱེལ་བ་རྣམས་ལ་གཟིགས་པའི་ཚེ།  ཐུགས་སྐྱོ་བ་དྲག་པོས་གདུངས་པས་སྤྱན་ལམ་ནས་མཆི་མའི་རྒྱུན་ནར་མར་འབབ་པ་དང་།  དགུང་ལོ་བཅུ་གསུམ་པའི་དུས་སུ་ལྕང་སྐྱ་ཐམས་ཅད་མཁྱེན་པའི་དྲུང་ནས་ཚིགས་སྔ་མ་དགེ་ཚུལ་གྱི་སྡོམ་པ་བཞེས་པའི་མཇུག་ཏུ་ཐར་པའི་རྒྱལ་མཚན་བརྟན་པར་གྱུར་ཅིག། ཅེས་པའི་སྨོན་ལམ་བཞི་གནང་ཞིང་མེ་ཏོག་འཐོར་བའི་ཚེ་འདི་ལྟ་བུའི་སྐལ་བ་བཟང་བ་སྙམ་དུ་དགའ་བ་དང་སྐྱོ་བ་རྣམས་ཕན་ཚུན་འགྲན་བཞིན་དུ་འཕེལ་བའི་ཤུགས་ཀྱིས་སྤྱན་གྱི་པདྨོ་མཆི་མའི་ཆུ་ཁུར་གྱིས་རང་དབང་མེད་པར་ནོན་པར་གྱུར་ཏེ།  ཚུལ་དེ་དག་ནི་སྐྱེས་བུ་འབྲིང་དང་ཐུན་མོང་བའི་རྟོགས་པ་དེ་དུས་ནས་འཁྲུངས་པའི་གཏན་ཚིགས་ཡང་དག་པའོ།  ། ཡང་ན་ཚོད་ཕྲ་མོའི་དུས་སུ།  ཁྱི་ཞིག་འགུམ་པ་ལ་མངོན་དུ་ཕྱོགས་པ་གཟིགས་ནས་འཆི་བའི་སྡུག་བསྔལ་གྱིས་མནར་བ་ལས་ཤས་མི་བཟོད་པའི་སྙིང་རྗེ་ཆེན་པོ་ཤུགས་དྲག་ཏུ་གཡོས་ཏེ།  ཐེ་ཚོམ་མེད་པར་རྗེ་རང་གི་སྐུ་ལས་ཤ་བཅད་ཅིང་སྟེར་སྙམ་དུ་དགོངས་པས་ཉེ་འཁོར་དུ་གྲི་བཙལ་བས་མ་རྙེད་པའང་བྱུང་སྟེ།  ཚུལ་འདི་ནི་མ་མཐའང་ས་ལ་གནས་པའི་འཕགས་པའི་གང་ཟག་ཏུ་དཔོག་པར་ནུས་པའི་གཏན་ཚིགས་ཡང་དག་ཏུ་གོར་མ་ཆག་པ་སྟེ།  གང་གི་ཕྱིར།  འཇུག་པ་རང་འགྲེལ་ལས།  དེའི་ཚེ་བྱང་ཆུབ་སེམས་དཔའ་དེའི་ཡོན་ཏན་སྣང་རུང་མ་ཡིན་པས་རྟོགས་པ་ལ་སོགས་པ་གང་དག་ཡིན་པ་དེ་དག་ཀྱང་ཕྱི་དང་ནང་གི་བདག་ཉིད་ཀྱི་དངོས་པོ་གཏོང་བའི་ཁྱད་པར་གྱི་རྗེས་སུ་དཔག་པ་ཉིད་ལས་གསལ་བར་དཔོག་པར་བྱེད་པ་ཡིན་ཏེ།  དུ་བ་ལ་སོགས་པ་ལས་མེ་ལ་སོགས་པ་དག་བཞིན་ནོ།  ། ཞེས་དང་།  རྣམ་བཤད་དགོངས་པ་རབ་གསལ་ལས།  ཡངས་དེར་སྣང་དུ་མི་རུང་བའི་རྟོགས་པ་སྦྱིན་པས་དཔོག་པ་ནི།  ཕྱིའི་ཡོ་བྱད་སྟེར་བ་ལ་གུས་པར་མ་ཟད།  སློང་བ་ལ་རང་གི་ཤ་སྟེར་བ་ལའང་ཆེས་གུས་པར་བྱས་པ་ཡིས།  གང་ཟག་གཞན་ཕལ་ཆེར་ལ་སྣང་དུ་མི་རུང་བའི་ནང་གིས་ཐོབ་པ་སོགས་དཔོག་པའི་རྒྱུར་ཏེ།  གཏན་ཚིགས་སུ་འགྱུར་ཏེ།  དུ་བ་སོགས་ཀྱིས་མེ་ལ་སོགས་པ་དཔོག་པ་བཞིན་ནོ།  ། ཞེས་གསུངས་པས་སོ།  ། དེའི་རྒྱུ་མཚན་ཡང་བྱང་སེམས་སོ་སྐྱེའི་དུས་སུ་ལུས་དང་སྲོག་དང་ལོངས་སྤྱོད་སོགས་གཏོང་བ་ལ་ཀུན་འཛིན་གྱི་དྲི་མ་མ་ཟད་པས་དཀའ་ཐུབ་ཆེས་མི་བཟོད་པ་ལ་བརྟེན་ན་སྐྱོ་བར་འགྱུར་ལ།  བྱང་ཆུབ་སེམས་དཔས་མི་ནུས་པ་བཞིན་དུ་ལུས་དང་སེམས་སྐྱོ་བར་འགྱུར་བའི་དཀའ་ཐུབ་ལ་མི་བརྟེན་པའི་ཕྱིར་རོ།  ། དེ་ལྟར་ཡང་འཕགས་པ་དཀོན་མཆོག་སྤྲིན་ལས། འདི་ལ་བྱང་ཆུབ་སེམས་དཔའ་སྤྱོད་ལམ་ཐམས་ཅད་དུ་བརྩོན་འགྲུས་རྩོམ་པ་ན་ཅི་ནས་ལུས་སྐྱོ་བར་མི་འགྱུར་བ་དང་།  སེམས་སྐྱོ་བར་མི་འགྱུར་བ་དེ་ལྟར་རྩོམ་སྟེ།  འདི་ནི་བྱང་ཆུབ་སེམས་དཔའི་རྟག་པའི་བརྩོན་འགྲུས་སུ་ཤེས་པར་བྱའོ།  ། ཞེས་གསུངས་ཏེ།  རྟག་པའི་བརྩོན་འགྲུས་ནི་རྒྱུན་སྦྱོར་གྱིའམ་སླར་མི་བཟློག་པའི་བརྩོན་འགྲུས་ཡིན་ལ།  མི་ནུས་བཞིན་དུ་དཀའ་ཐུབ་ལ་བརྟེན་པ་སླར་ལྡོག་པའི་རྐྱེན་དུ་འགྱུར་བས་སོ།  ། དཀའ་ཐུབ་ཅི་འདྲ་ཞིག་གིས་སྐྱོ་བར་འགྱུར་བ་ཡང་བསླབ་བཏུས་ལས།  གང་གིས་སྐྱོ་བར་འགྱུར་བའི་བརྩོན་འགྲུས་དེ་ཅི་འདྲ་བ་ཞིག་ཡིན་ཞེ་ན།  གང་འདི་སྟོབས་ཆུང་བ་ལས་ལྕི་བའམ།  དུས་རིང་པོར་རྩོམ་པའམ།  མོས་པ་ཡོངས་སུ་མ་སྨིན་པ་རྣམས་བྱ་དཀའ་བའི་ལས་རྩོམ་པ་སྟེ།  དཔེར་ན།  རང་གི་ཤ་སྦྱིན་པ་ལ་སོགས་པ་ལྟ་བུའོ།  ། ཞེས་གསུངས།  དེའི་ཕྱིར་འཕགས་པ་ནམ་མཁའ་མཛོད་ཀྱི་མདོ་ལས་ཀྱང་།  དུས་མ་ཡིན་པར་འདོད་པ་ནི་བདུད་ཀྱི་ལས་སོ།  ། ཞེས་གསུངས་པ་ཡིན་ནོ།  ། ཡང་ཐུའུ་བཀྭན་གཞིས་ཀར་མཚན་མོ་གཅོད་ཀྱི་ལུས་སྦྱིན་བཏང་བའི་འཁོར་གསུམ་བདེན་པར་མེད་པའི་ཚུལ་ལ་དགོངས་པ་ན།  རྗེ་རང་ཉིད་ཀྱང་མི་འདུག་པ་སྙམ་ནས་སྤྱན་ཕྱེ་སྟེ་སྐུ་ལུས་ལ་བལྟ་དགོས་པ་དང་།  སྐུ་ལུས་ཀྱང་གཞན་ཞིག་གི་ཡིན་པ་ལྟ་བུས་ཕྱག་གིས་རེག་ནས་གཟིགས་དགོས་བྱུང་ཞིང་།  འཁོར་འདས་ཀྱི་ཆོས་ཐམས་ཅད་གང་ཡང་མི་འདུག། ལས་བསོག་པ་པོ་དང་།  རྣམ་སྨིན་མྱོང་བ་པོ་དང་།  མྱོང་བྱའི་སྡུག་བསྔལ་སོགས་གཏན་ནས་མི་འདུག་པས།  ཕྱིན་ཆད་དམྱལ་བར་སྐྱེས་དོགས་པས་འཇིགས་མི་དགོས་སྙམ་དུ་དགོངས་སོ།  ། ཚུལ་དེ་གཞན་འགའ་ཞིག་གིས་ཆད་ལྟ་ཡིན་མིན་གྱི་དོགས་གཞི་བྱས་པར་༧པཎ་ཆེན་ཆོས་ཀྱི་རྒྱལ་པོར་ཞུས་པས།  ཁྱོད་ཀྱི་མཉམ་གཞག་གི་ངོར་མ་ཤར་བ་མ་གཏོགས་ཆོས་ཐམས་ཅད་མེད་པར་ཐག་བཅད་པ་མིན་པས་ཆད་ལྟར་ག་ལ་འགྲོ།  འོན་ཀྱང་སྣང་ཕྱོགས་ཐ་སྙད་དུ་ཡོད་པའི་འཆར་ཚུལ་ལ་ངེས་ཤེས་ཀྱི་ཤུགས་བསྐྱེད་ན་ལེགས་ཞེས་གསུངས་ཏེ།  དེས་མཚོན་པའི་ལྟ་བའི་མྱོང་བ་ཐོན་པའི་ཉམས་མངོན་མཚན་ཅན་འགའ་ཡང་བྱུང་འདུག་ཀྱང་འདིར་དེ་ཙམ་ལས་མ་སྤྲོས་སོ།  ། གཉིས་པ་རྡོ་རྗེ་ཐེག་པའི་ཐུན་མོང་མ་ཡིན་པའི་ཡོན་ཏན་དང་ལྡན་པར་བསྟོད་པའི་སྒོ་ནས་སྨོན་པ་ནི།  རིམ་གཉིས་ཏིང་འཛིན་མཛེས་སྡུག་སྒེག་མོ་དང་།  ། ལྷན་ཅིག་འགྲོགས་པའི་ཉམས་རྟོགས་ལང་ཚོའི་དཔལ།  ། ཐབས་ཤེས་སྤྱོད་བཟང་དགའ་དགུའི་རོལ་པ་ཅན།  ། ངེས་པ་ལྔ་ལྡན་བཞིན་དུ་རྟག་བརྟན་ཤོག། ཅེས་གསུངས།  དོན་ནི།  སྦྱང་གཞི་ཐ་མལ་གྱི་སྐྱེ་ཤི་བར་དོ་གསུམ་དང་མཐུན་པར་འབྲས་དུས་ཀྱི་སྐུ་གསུམ་ཡིད་ངོར་བཅོས་ནས་བསྒོམས་པའི་བསྐྱེད་རིམ་དང་།  བསྒོམ་སྟོབས་ཀྱིས་རླུང་དབུ་མར་ཞུགས་གནས་ཐིམ་གསུམ་བྱས་པ་ལས་བྱུང་བའི་ལྷན་སྐྱེས་ཀྱི་བདེ་བས་ཟིན་པའི་སློབ་པའི་རྣལ་འབྱོར་རྫོགས་རིམ་སྟེ།  ལམ་རིམ་པ་དེ་གཉིས་ལས་སེམས་དང་སེམས་ལས་བྱུང་བ་དུ་མ་ཡོད་པས་ཏིང་ངེ་འཛིན་ཁོ་ནར་མ་ངེས་ཀྱང་།  ཀུན་བཏུས་དར་ཊིཀ་ལས།  ཏིང་ངེ་འཛིན་གྱི་ངོ་བོ་འཆད་པ་ན།  བརྟག་ཟིན་པའི་དངོས་པོ་ལ་དམིགས་ནས་རྒྱུན་ལྡན་དུ་འཇོག་པའི་སེམས་རྩེ་གཅིག་པར་བྱེད་པས་རབ་ཏུ་ཕྱེ་བའི་རིག་པའོ།  ། ཞེས་གསུངས་པ་ལྟར་རྟེན་དང་བརྟེན་པའི་དཀྱིལ་འཁོར་དང་།  རྩ་རླུང་ཐིག་ལེའི་དམིགས་པ་རྒྱུན་ལྡན་དུ་སེམས་འཇོག་པའི་ཆ་ནས་ཏིང་ངེ་འཛིན་གྱི་མིང་གིས་བསྟན་ཅིང་།  དེ་ཉིད་བདེ་བ་ཆེན་པོའི་ཡེ་ཤེས་བསྐྱེད་པས་མཛེས་སྡུག་སྒེག་མོའི་གཟུགས་སུ་བཀོད་ལ།  དེ་ཡང་དབང་ཤེས་ཀྱི་ཡུལ་དུ་བྱད་བཞིན་སོགས་ལེགས་པས་ན་མཛེས་པ།  ཡིད་ཤེས་ཀྱི་ཡུལ་དུ་སྙིང་ཉེ་ཞིང་དགའ་བ་བསྐྱེད་པས་ན་སྡུག་པ།  སྙན་དངགས་ཀྱི་གཞུང་དུ་དགའ་བའི་འགྱུར་བ་ལ་སྒེག་པ་ཞེས་བཤད་པས་ཆགས་པའམ་དགའ་བའི་རྣམ་འགྱུར་ཕྱི་རོལ་ཏུ་ཐོན་པས་སྒེག་མོའ། ོ། དེ་དང་ལྷན་ཅིག་ཏུ་འགྲོགས་པ་སྟེ།  དེ་ལ་ཡང་དང་ཡང་དུ་འདྲིས་ཤིང་གོམས་པར་བྱས་པ་ལས་ཉམས་མྱོང་གི་རྟོགས་པ་འཁྲུངས་པ་དེ་ལང་ཚོའི་དཔལ་ཏེ།  གཟི་མདངས་ཕུན་སུམ་ཚོགས་པའི་གཟུགས་སུ་བཀོད་ནས།  དུག་གསུམ་ལམ་དུ་བྱེད་ཅིང་ཉོན་མོངས་པའི་ཉེས་པ་མི་བསྐྱེད་པའི་ཐབས་མཁས་དང་།  འདོད་ཡོན་ལ་བདེན་ཞེན་གྱིས་སྲེད་པ་འགོག་ཅིང་།  འཁོར་རྩ་གཅོད་པའི་ཤེས་རབ་ཁྱད་པར་ཅན་གྱིས་ཟིན་པའི་ལམ་ལ་བོག་འབྱིན་པའི་སྤྱོད་པ་གསུམ་བཟང་པོ་སྟེ་འབྲས་བུ་ངེས་ལེགས་ཀྱི་བདེ་བ་སྟེར་བ་དེ་དགའ་མགུར་རོལ་པའི་གཟུགས་སུ་བཀོད་པའམ།  ཡང་དགའ་མགུའི་རོལ་པ་ཞེས་སྣང་བས་དེ་མ་དག་པ་མིན་ན།  དབང་པོ་དྲུག་ཀའི་ཡུལ་དུ་བདེ་བ་ཉམས་སུ་མྱོང་བའི་དགའ་བ་སྣ་ཚོགས་ཀྱིས་རོལ་པ་ཅན་ཁྱོད་ནི།  ངེས་པ་ལྔ་ལྡན་ཏེ་ལོངས་སྤྱོད་རྫོགས་པའི་སྐུ་བཞིན་དུ་རྟག་ཏུ་བརྟན་པར་ཤོག་ཅིག། ཅེས་པའོ།  ། ཡང་རྐང་པ་དང་པོ་རིམ་བཞིན་དུ་ནང་དང་ཕྱིའི་རྐྱེན་ལ་སྦྱར་ནས་ཀྱང་ལེགས་པར་བཤད་དུ་ཡོད་ནའང་དགག་བྱ་ཅུང་ཟད་ཡོད་པས་འདིར་མི་འབྲིའོ།  ། ཚིགས་སུ་བཅད་པ་འདིས་ནི་ལམ་རིམ་པ་གཉིས་སྤྱོད་པ་གསུམ་དང་བཅས་པ་མཐར་ཕྱིན་པའི་བླ་མེད་རྡོ་རྗེ་ཐེག་པའི་གོ་འཕང་མཐོན་པོ་བརྙེས་པར་བསྟན་ཏེ།  བསམ་གྱིས་མི་ཁྱབ་པའི་རྣམ་པར་ཐར་པའོ།  ། དེ་ཡང་ན་ཚོད་ཕྲ་མོའི་དུས་སུ་ཆུ་ཀླུང་དང་།  མཚེའུ་དང་།  སྤང་ལྗོངས་དང་།  མེ་ཏོག་དང་།  ནགས་ཚལ་ལ་སོགས་པ་སྤྱན་ལམ་དུ་སྣང་བ་ན།  དེ་ལ་བརྟེན་ནས་ཡིད་ཀྱི་ཡུལ་དུ་སིམ་པའི་ཚོར་བ་སྨྲ་བསམ་གྱི་ཡུལ་ལས་འདས་པས་ཡོངས་སུ་གཏམས་པར་གྱུར་སྣང་སྟེ།  ཚུལ་དེ་ནི་འདུས་པ་ཕྱི་མ་ལས།  དབང་པོ་བཅུ་པོ་རྣམས་ཀྱི་ཡང་།  ། རང་གི་འཇུག་གནས་ཐམས་ཅད་དུ།  ། འདོད་པ་སོ་སོར་སྡུད་པས་ན།  ། སོ་སོར་སྡུད་པ་ཞེས་བཤད་དོ།  ། ཞེས་གསུངས་པ་ལྟར་གང་སྣང་ཐམས་ཅད་ལྷན་སྐྱེས་ཀྱི་བདེ་བ་འབར་བའི་གྲོགས་སུ་ཤར་བའི་སྔགས་བླ་མེད་ཀྱི་རྟོགས་པ་མཐོན་པོ་བརྙེས་པའི་རྟགས་ཡང་དག་ཏུ་ཤེས་པར་བྱའོ།  ། དཔལ་ལྡན་འབྲས་སྤུངས་སུ་བཞུགས་སྐབས་ཀུན་མཁྱེན་ཆེན་པོ་འཇམ་དབྱངས་བཞད་པ་དཀོན་མཆོག་འཇིགས་མེད་དབང་པོའི་ཞལ་སྔ་ནས་ཀྱིས་མཁའ་སྤྱོད་མའི་བེའུ་བུམ་གྱི་ཕྱག་དཔེ་ཞུས་དག་བྱེད་རྒྱུ་གནང་བ་ལ་གཟིགས་པས་སྔོན་གྱི་བག་ཆགས་བཟང་པོ་ཡོངས་སུ་བརྟས་པའི་ཤུགས་ཀྱིས་དད་པ་དང་།  འདུན་པ་དང་།  དགའ་བ་ཕན་ཚུན་འགྲན་པ་བཞིན་དུ་འཕེལ་བར་གྱུར་ཏེ།  མན་ངག་རྣམས་ཐོབ་ནས་ཉམས་སུ་ལེན་རྒྱུ་ཞིག་བྱུང་ན་ཅི་མ་རུང་།  རེ་ཞིག་བྲིས་ཐང་ཞིག་བཞེངས་ན་དགོངས་ཡོད་ཐོག། ལྷ་བྲིས་པ་ཞིག་གིས་དེའི་ཞལ་ཐང་བཟོ་བཀོད་ཁྱད་པར་དུ་འཕགས་པ་ཞིག་བླུ་རྒྱུ་ཁྱེར་འོངས་པ་རྟེན་འབྲེལ་ཤིན་ཏུ་འགྲིགས་པས་ནང་དུ་གདན་དྲངས། ལྷ་བཟོ་བ་ཡོན་ལེན་པར་ཕྱི་བཞིན་དུ་འོང་དུ་རེ་བས་རེ་ཞིག་ལ་སྒུག་ཀྱང་གར་སོང་ཆ་མེད་དུ་སོང་། ཚུལ་དེ་ནི་དེ་བཞིན་གཤེགས་པ་ཐམས་ཅད་ཀྱི་རྡོ་རྗེ་བཙུན་མོའི་ཕྱག་བརྙན་ཞིག་གིས་བདག་པོ་ལ་སྤྲད་པར་ངེས་སོ།  ། དེ་ནས་འདིའི་གདམས་པ་རྣམས་ཞུ་ཡུལ་ཞིག་བྱུང་ན་སྙམ་དུ་སྐོམ་པས་ཆབ་དོན་དུ་གཉེར་བ་བཞིན་ཡོད་སྟེ་ཐུབ་བསྟན་ཡོངས་སུ་རྫོགས་པའི་མངའ་བདག་ལྕང་སྐྱ་ཐམས་ཅད་མཁྱེན་པ་རོལ་པའི་རྡོ་རྗེ་རྒྱལ་ཁབ་ཆེན་པོ་ནས་བོད་དུ་བྱོན་པ་དང་སྟབས་འགྲིག་སྟེ་ཞུས་པས།  འདི་རིགས་ཤིན་ཏུ་བཀའ་དོགས་པར་མཛད་ནའང་ཞུས་འཕྲལ།  གཞན་གྱིས་ཡེ་མ་གོ་བ་གྱིས་དང་།  ཚེས་བཅུ་ཞིག་ལ་སིནྡྷུ་རའི་བྱིན་རླབས་བྱེད་གསུངས་ནས་མ་འགྱངས་པར་དེའི་བྱིན་རླབས་དང་།  བསྐྱེད་རྫོགས་ཀྱི་ཉམས་ཁྲིད་སོགས་སྨིན་རྒྱས་སུ་སྩལ་ཏེ་རྗེ་རང་གིས་ཀྱང་ཉམས་སུ་བསྟར་བས་ཉམས་རྟོགས་ཁྱད་པར་ཅན་མྱུར་དུ་འཁྲུངས་པ་སོགས་ཡབ་སྲས་ནང་ཕན་ཚུན་གྱི་སོ་སོ་རང་གིས་རིག་པའི་ཡེ་ཤེས་ཀྱི་སྤྱོད་ཡུལ་ལས་གཞན་དང་ཐུན་མོང་དུ་བསྙད་པར་བྱ་བ་མ་ཡིན་པའི་རྣམ་པར་ཐར་པ་ཆེས་མང་བར་ཡོད་ན་ཡང་།  དཔལ་ལྡན་བླ་མ་དམ་པ་ཉིད་ཀྱིས་བཀའ་ཤིན་ཏུ་དམ་པར་མཛད་པས་འདིར་ཡི་གེའི་རི་མོར་བྲིས་པའི་ངལ་བ་མ་བྱས་སོ།  ། གཉིས་པ་གཞན་དོན་ཕུན་སུམ་ཚོགས་པ་ལུང་གི་ཡོན་ཏན་དང་ལྡན་པར་བསྟོད་པའི་སྒོ་ནས་སྨོན་པ་ནི།  རྣམ་དག་བཤད་སྒྲུབ་ནོར་བུའི་བང་མཛོད་ལས།  ། སྙིང་བརྩེ་དོན་ཡོད་ཞགས་པའི་འཕྲུལ་འཁོར་གྱིས།  ། ལུང་རིགས་དབང་གི་རྒྱལ་པོ་ཉེར་བཀུགས་ཏེ།  ། འགྲོ་ལ་འགྱེད་པའི་དཔལ་མཆོག་ཉམས་མེད་ཤོག། ཅེས་གསུངས།  དོན་ནི།  ལྟ་བ་དང་གྲུབ་པའི་མཐའ་ངན་པའི་བསྲེ་བསླད་དང་འཁྲུལ་པའི་དྲི་མ་ཕྲ་མོས་ཀྱང་མ་གོས་པས་ན།  རྣམ་པར་དག་པའི་བཤད་པ་སྟེ།  གང་བསླབ་པར་བྱ་བའི་གནས་ལ་ཐོས་བསམ་གྱིས་སྒྲོ་འདོགས་ཆོད་པ་དང་།  སྒྲུབ་པ་སྟེ།  ཇི་ལྟར་ཐོས་པ་དང་བསམ་པའི་དོན་ལ་ཚུལ་བཞིན་དུ་ཉམས་སུ་བསྟར་ནས་འདོར་ལེན་བྱེད་པ་ཡིན་ལ།  དེ་གཉིས་འཆད་པར་འགྱུར་བའི་ལུང་རིགས་ཀྱི་ནོར་བུ་གང་ནས་འབྱུང་བའི་བང་མཛོད་ཀྱི་གཟུགས་སུ་བཀོད་པ་དེ་ལས།  རྗེ་རང་ཉིད་ལ་རྙེད་པ་དང་།  བཀུར་སྟི་དང་།  གྲགས་པ་ཙམ་གྱི་ཆེད་དུ་མ་ཡིན་པར་གཞན་འགྲོ་བ་སྡུག་བསྔལ་གྱིས་མནར་བ་ལ་ཤས་མི་བཟོད་ཅིང་སྙིང་བརྩེ་བའི་སྙིང་རྗེ་ཆེན་པོ་ཉིད།  འདུལ་བ་ལུང་ལས།  བདག་ཅག་གི་སྟོན་པ་སྔོན་ནོར་བཟང་ཞེས་བྱ་བར་གྱུར་པ་ན།  རྒྱ་མཚོའི་ནང་ནས་མི་འམ་ཅིའི་བུ་མོ་ཡིད་འཕྲོག་པ་ཞེས་བྱ་བ་ལ་སོགས་པ་འགུག་པར་གསུངས་པའི་དོན་ཡོད་ཞགས་པའི་གཟུགས་སུ་བཀོད་ནས་དེའི་འཕྲུལ་འཁོར་ཏེ་ཐབས་མཁས་རྨད་དུ་བྱུང་བའི་སྒོ་ནས་གདུལ་བྱའི་མངོན་མཐོ་དང་།  ངེས་ལེགས་ཀྱི་ལམ་མ་ནོར་བར་སྟོན་པའི་བཀའ་དང་། དེའི་དགོངས་པ་འགྲེལ་བའི་བསྟན་བཅོས་ལྟ་བུའི་ཤེས་བྱེད་ཀྱི་ལུང་དང་།  དེ་ལ་ཡང་གདུལ་བྱའི་དབང་གིས་དྲང་བ་དང་ངེས་པའི་དོན་ཅན་སྣ་ཚོགས་པ་དང་།  རང་རང་གི་གྲུབ་པའི་མཐའི་འདོད་པ་དུ་མ་ཡོད་པས་དེ་དག་བདེན་པའི་དོན་ཅན་ཡིན་མིན་དཔྱོད་པའི་གཞིར་གྱུར་པ་རྣམས་ལ་དངོས་པོའི་དེ་ཁོ་ན་ཉིད་འཐད་པས་བསྒྲུབ་པའི་རིགས་པ་དྲི་མ་མེད་པ་སྟེ།  དེ་གཉིས་ལས་སྐྱེ་དགུའི་གནས་སྐབས་དང་མཐར་ཐུག་གི་དགོས་འདོད་འབྱུང་བའི་